Κανονισμός (ΕΚ) αριθ. 2028/2003 της Επιτροπής

της 18ης Νοεμβρίου 2003

σχετικά με τη θέσπιση παρέκκλισης από τον κανονισμό (ΕΚ) αριθ. 2375/2002 για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 για την κοινή οργάνωση της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1104/2003(2), και ιδίως το άρθρο 12 παράγραφος 1,

την απόφαση 2003/253/ΕΚ του Συμβουλίου της 19ης Δεκεμβρίου 2002, για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Καναδά σύμφωνα με το άρθρο XXVIII της ΓΣΔΕ του 1994 για την τροποποίηση των παραχωρήσεων, όσον αφορά τα σιτηρά, που προβλέπονται στον πίνακα CXL της ΕΚ ο οποίος προσαρτάται στη ΓΣΔΕ 1994(3), και ιδίως το άρθρο 2,

την απόφαση 2003/254/ΕΚ του Συμβουλίου της 19ης Δεκεμβρίου 2002 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την τροποποίηση των παραχωρήσεων που αφορούν τα σιτηρά που προβλέπονται στον πίνακα CXL της ΕΚ που αποτελεί παράρτημα της ΓΣΔΕ 1994(4), και ιδίως το άρθρο 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2375/2002 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1111/2003(6), αφορά το άνοιγμα και τον τρόπο διαχείρισης δασμολογικής ποσόστωσης για τον μαλακό σίτο χαμηλής και μέσης ποιότητας προέλευσης τρίτων χωρών. Το άρθρο 3 παράγραφος 1 του κανονισμού (ΕΚ) αριθ. 2375/2002 ορίζει ότι η ετήσια δασμολογική ποσόστωση των 2981600 τόνων υποδιαιρείται σε τρεις επιμέρους ποσοστώσεις: 572000 τόνοι για τις Ηνωμένες Πολιτείες, 38000 τόνοι για τον Καναδά και 2371600 τόνοι για τις άλλες τρίτες χώρες.

(2) Από την αρχή του τρίτου τριμήνου του 2003, ο ρυθμός εκτέλεσης της υποποσόστωσης ΙΙΙ που καλύπτει την πλειοψηφία των εισαγωγών σίτου χαμηλής και μέσης ποιότητας στην κοινοτική αγορά, μειώθηκε σημαντικά σε σχέση με την εκτέλεση της εν λόγω υποποσόστωσης στην αρχή του έτους 2003. Αυτό οφείλεται στην πολύ σημαντική μείωση των ρωσικών και ουκρανικών εξαγωγών σιτηρών λόγω της σημαντικής μείωσης της παραγωγής κατά την περίοδο 2003/04.

(3) Επιπλέον, μετά την επάνοδο σε κανονικά επίπεδα παραγωγής σίτου στον Καναδά και στις Ηνωμένες Πολιτείες, οι χώρες αυτές έγιναν πιο ανταγωνιστικές στην κοινοτική αγορά στην αρχή της περιόδου 2003/04. Επί του παρόντος, η υποποσόστωση ΙΙ έχει εξαντληθεί και βάσει των κύριων διεθνών τιμών, είναι πιθανό η υποποσόστωση Ι να εξαντληθεί πλήρως μέχρι το τέλος του 2003.

(4) Σε επίπεδο εσωτερικής αγοράς, η κοινοτική παραγωγή μαλακού σίτου μειώθηκε επίσης κατά περίπου 10 εκατομμύρια τόνους σε σχέση με την παραγωγή της προηγούμενης περιόδου και η μείωση αυτή δεν μπορεί να αντισταθμιστεί από άλλα κτηνοτροφικά σιτηρά. Η εν λόγω κατάσταση προκαλεί εντάσεις στην αγορά σίτου ειδικότερα όσον αφορά τη διατροφή των ζώων.

(5) Υπό τις συνθήκες αυτές, για να εξασφαλιστεί η μέγιστη χρησιμοποίηση όλων των υποποσοστώσεων, κρίνεται σκόπιμο να θεσπιστεί παρέκκλιση από τις διατάξεις του άρθρου 3 παράγραφος 1 του κανονισμού (ΕΚ) αριθ. 2375/2002, επιτρέποντας την πρόσβαση σε όλες τις τρίτες χώρες στην υποποσόστωση ΙΙΙ μέχρι το τέλος του πρώτου έτους εκτέλεσης του καθεστώτος των δασμολογικών ποσοστώσεων. Στην περίπτωση αυτή, δεν απαιτείται η υποβολή πιστοποιητικού προέλευσης στα πλαίσια της εν λόγω υποποσόστωσης.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση από το άρθρο 3 παράγραφος 1 στοιχείο γ) του κανονισμού (ΕΚ) αριθ. 2375/2002, επιτρέπεται η πρόσβαση στην υποποσόστωση ΙΙΙ σε όλες τις τρίτες χώρες.

2. Το άρθρο 11 του κανονισμού (ΕΚ) αριθ. 2375/2002 δεν εφαρμόζεται στις εισαγωγές μαλακού σίτου στο πλαίσιο της υποποσόστωσης ΙΙΙ.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται μέχρι τις 31 Δεκεμβρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Νοεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 158 της 27.6.2003, σ. 1.

(3) ΕΕ L 95 της 11.4.2003, σ. 36.

(4) ΕΕ L 95 της 11.4.2003, σ. 40.

(5) ΕΕ L 358 της 31.12.2002, σ. 88.

(6) ΕΕ L 158 της 26.6.2003, σ. 21.